**Pakost pyrenejský** (lat. *Geranium pyrenaicum*) je dvojročná až trváca bylina z čeľade pakostovité (*Geraniaceae*). Jeho prirodzený areál sa rozprestiera od Európy po Irán a severozápadnú Afriku.

Opis
----

Pakost pyrenejský je dvojročná až trváca bylina, s hrubým podzemkom, vysoká 20 až 60 cm. Byle sú vystúpavé až priame, často už od bázy rozkonárené, husto odstávajúco chlpaté s vtrúsenými žliazkami.

Prízemné listy sú dlhostopkaté, s priemerom 3 až 5 cm, stonkové listy sú protistojné, smerom nahor sa zmenšujúce, s kratšími stopkami, najvyššie sú sediace. Čepele sú v obryse okrúhle až okrúhlo obličkovité, do dvoch tretín dlaňovito päťdielne až sedemdielne, diely sú široko klinovité, na bokoch celistvookrajové, vpredu uťaté a vrúbkované. Prílistky sú podlhovasto vajcovité.

Kvety sú usporiadané v dvojkvetých vidliciach, stopky vidlíc sú dlhé do 2 cm, rovnako dlhé sú aj kvetné stopky, ktoré sú žliazkaté a po odkvitnutí sklonené. Červenofialová päťpočetná koruna je pravidelná. Kvetné lupienky sú voľné, obrátene srdcovité, tmavo žilkované, na báze zúžené do krátkeho nechtíka, na vrchole hlboko vykrojené, dlhé 6 až 10 mm. Semenník je päťpuzdrový, s jednou čnelkou rozdelenou na päť blizien. Tyčinky sú na báze vajcovito rozšírené a chlpaté. Päťpočetný kalich má lístky voľné, podlhovasto vajcovité, trojžilové, dlhé 4 až 5 mm, na vrchole ostité.

Zobákovité plody sú hladké, nevráskavé, krátko pritlačene chlpaté, dlhé 15 až 20 mm, zobáčik je žliazkatý. Po dozretí sa rozpadávajú na päť na vrchole spojených plôdikov. Elipsovité semená sú hladké a jemne bodkované.

Rozšírenie
----------

Areál prirodzeného rozšírenia pakosta pyrenejského sa rozprestiera v Európe od Portugalska, cez Francúzsko a Nemecko po Grécko a Ukrajinu, pôvodný je aj v severnej Afrike a ďalej od Kaukazu po Irán.

Zavlečený je v severnej Európe, na Britských ostrovoch, v európskom Rusku, Kanade, Spojených Štátoch, Čile a v Austrálii.

Na Slovensku sa vyskytuje v panónskej oblasti, v Malých Karpatoch, na Devínskej Kobyle, Považskom Inovci, v Strážovských a Štiavnických vrchoch a v Slovenskom raji (Podlesok).

Ekológia
--------

Pakost pyrenejský je častý v teplejších oblastiach, najmä v sadoch, na poliach, pasienkoch a vo viniciach. Obľubuje vlhké, výživné, zásadité i neutrálne, humózne, hlinitopiesočnaté pôdy. V populáciách sa občas vyskytujú aj jedince len so samičími kvetmi. Kvitne od mája do októbra.

Poddruhy
--------

V rámci druhu sú akceptované tieto poddruhy:

* *Geranium pyrenaicum subsp. lusitanicum* – Portugalsko a Španielsko
* pakost pyrenejský pravý (*Geranium pyrenaicum subsp. pyrenaicum*) – od Európy po Irán a severozápadnú Afriku.

Galéria
-------

* Stonka s listami a kvetmi. Stonka s listami a kvetmi.
* Detail kvetov. Detail kvetov.

Referencie
----------

1. 1 2  Spec. Bot. Geran.: 27 (1759)
2. 1 2 3 4 5 6 7   *Geranium pyrenaicum Burm.f.* [online]. POWO - Plants of the World Online, Kew, [cit. 2024-02-16]. Dostupné online. (po anglicky)
3. ↑  Karol Marhold, František Hindák. *Zoznam nižších a vyšších rastlín Slovenska*. Bratislava : Veda, 1998. ISBN 80-224-0526-4. S. 484.
4. 1 2 3 4 5 6  Lýdia Bertová et al .. *Flóra Slovenska III*. Bratislava : Veda, vydavateľstvo Slovenskej akadémie vied, Bratislava, 1982. S. 494-495.
5. 1 2 3 4 5  Josef Dostál, Martin Červenka. *Veľký kľúč na určovanie vyšších rastlín I.*. prvé. vyd. Bratislava : Slovenské pedagogické nakladateľstvo, 1991. ISBN 80-08-00273-5. S. 592-593.
6. 1 2 3 4  Michal Hrabovský at al.. *Veľká kniha rastlín, hornín, minerálov a skamenelín*. Bratislava : IKAR, a.s. - Príroda, 2021. ISBN 978-80-551-6882-1. S. 270-271.
7. 1 2 3 4   *Naša príroda – Živočíchy a rastliny strednej Európy*. prvé. vyd. Bratislava : Reader's Digest Výber, 2000. ISBN 80-88983-03-7. S. 109.
8. ↑  Anna Leskovjanská. *Flóra Národného parku Slovenský raj*. Spišská Nová Ves : Štátna ochrana prírody Slovenskej republiky, 2014. ISBN 978-80-89310-82-1. S. 42.
9. ↑   *Geranium pyrenaicum subsp. lusitanicum (Samp.) S.Ortiz* [online]. POWO - Plants of the World Online, Kew, [cit. 2024-02-16]. Dostupné online. (po anglicky)
10. ↑   *Geranium pyrenaicum subsp. pyrenaicum* [online]. POWO - Plants of the World Online, Kew, [cit. 2024-02-16]. Dostupné online. (po anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Pakost pyrenejský**
* Spolupracuj na Wikidruhoch Wikidruhy ponúkajú informácie na tému **Pakost pyrenejský**